medieval-data/medieval-letters huggingface dataset:
L.  Ad Didacum archiepiscopum Compostellanum.   (Anno 1126.) [FLORE0Z,  España sagrada,  XX, 445.]
Author: Honorius II

HONORIUS episcopus, servus servorum Dei, venerabili fratri DIDACO Compost. archiep., salutem et apost. bened.

Nobilis et famosa Compostellana Ecclesia pro reverentia B. Jacobi apostoli a religiosis viris et Christiani nominis amatoribus honoratur. Quia igitur divinae dispensationi placuit te ad tantae Ecclesiae regimen convocare, fraternitatem tuam exhortamur in Domino, ut ita sapienter, mansuete et cum humilitate personam tuam regas, et quae fuerint agenda perficias, quatenus Deo et B. Petro sanctaeque R. E. et populo tibi commisso gratus effici merearis. Litteras et nuntios tuos paterna charitate recepimus. Caeterum quid tuis postulationibus respondeamus, consilium nondum habuimus.
LI.  Ad Adelbertum archiepiscopum Moguntinum.   (Intra 1125-1127.) [MANSI,  Concil.,  XXI, 351.]
Author: Honorius II

HONORIUS episcopus, servus servorum Dei, venerabili fratri A. Moguntino archiepiscopo, salutem et apostolicam benedictionem.

Super causa Gebhardi, de quo nos rogavit tua fraternitas, fratrum nostrorum episcoporum, et cardinalium consilium requisivimus. Ex eorum ergo deliberatione provisum est, quod in Herbipolensi ecclesia idem Gebhardus episcopatus apicem non ulterius debeat obtinere. Datum Lateran. IV Non. Martii.
LII.  Ad canonicos S. Frigdiani Lucensis.   (Intra 1125-1127, Maii 17.) [BALUZ.  Miscell.,  ed. Luc., IV, 588.]
Author: Honorius II

HONORIUS episcopus, servus servorum Dei, dilectis filiis A. priori et fratribus S. Frigdiani, salutem et apostolicam benedictionem.

Quemadmodum ea quae irrationabiliter acta sunt, nulla debent ratione subsistere, ita ea quae canonice definita sunt, firma debent stabilitate manere. Concordem itaque sententiam venerabilis fratris nostri B. Lucani episcopi inter vos et hospitale Altipassus de silva de colle Sacci prolatam ratam habemus et irrefragabiliter praecipimus observari. Dat. Laterani XVI. Kal. Junii.
LIII.  Monasterii S. Udalrici et S. Afrae Creuzlingensis disciplinam, possessiones, privilegia confirmat.   (Intra 1125-1127.) [NEUGART,  Cod. diplom. Aleman.,  II, 60.]
Author: Honorius II

HONORIUS episcopus, servus servorum Dei, dilectis in Christo filiis HENRICO praeposito et fratribus in hospitali et ecclesia S. Udalrici confessoris, et S. Affrae martyris regularem vitam professis tam praesentibus quam futuris in posterum.

Religiosorum fratrum religiosis petitionibus nos annuere tam fraternae charitatis affectus, quam piae voluntatis devotio persuadet; quocirca venientibus ad nos dilecti et venerabilis fratris nostri UDALRICI Constantiensis episcopi postulationibus benignum praebentes assensum, vitae canonicae ordinem, quem ipse in ecclesia vestra et xenodochio secundum regulam B. Augustini constituit, inviolabilem decernimus futuris temporibus conservari. Beneficia vero quae ipse vobis de mensa episcopali, pro majore tamen parte de aliis bonis suis pro communis victus sustentatione ac pauperum Christi refectione concessit, praesentis decreti pagina confirmamus. Confirmamus praeterea concambium, quod cum canonicis majoris ecclesiae S. Mariae Constantiensis et cum canonicis S. Stephani ejusdem episcopi assensu et collaudatione fecistis. Quaecunque etiam liberalitate principum, oblatione fidelium, aut aliis modis in praesentiarum legitime possederitis, sive-in futurum largiente Deo juste atque canonice acquirere poteritis, firma vobis vestrisque successoribus et illibata permaneant. Decernimus ergo ut nulli omnino hominum liceat praefatam ecclesiam perturbare, aut ejus possessiones auferre, vel ablatas retinere, minuere, vel temerariis vexationibus fatigare, sed omnia integra conserventur clericorum et pauperum usibus omnimodis profutura, salva nimirum in omnibus ecclesiasticis Constantiensis episcopi reverentia. Obeunte vero ecclesiae vestrae praeposito, fratres omnes communi consensu, vel fratrum pars consilii sanioris secundum Dei timorem, personam idoneam sibi provideat regulariter eligendam. Sepulturam sane illius loci liberam esse censemus, ut illorum qui illic sepeliri deliberaverint, devotioni et extremae voluntati, nisi forte excommunicati sint, nullus obsistat. Si qua ergo in futurum ecclesiastica sive saecularis persona hanc nostrae constitutionis paginam sciens, contra eam temere venire tentaverit, secundo tertiove commonita, si non satisfactione congrua emendaverit, potestatis honorisque sui dignitate careat, reamque se divino indicio existere de perpetrata iniquitate cognoscat, et a sacratissimo corpore ac sanguine Dei et Domini redemptoris nostri Jesu Christi aliena fiat, atque in extremo examine districtae ultioni subjaceat. Cunctis autem eidem loco justa servantibus sit pax Domini nostri Jesu Christi quatenus et hic fructus bonae actionis percipiant, et apud districtum judicem praemia aeternae pacis inveniant. Amen.
LIV.  A[delbertum] archiepiscopum Moguntinum reprehendit quod designatum Ecclesiae Wirziburgensis episcopum ante dijudicatam causam contra canones excommunicaverit.   (Intra 1126-1127.) [MANSI,  Concil.,  XXI, 349.]
Author: Honorius II

H., servus Dei, A. venerabili fratri Moguntino archiepiscopo et apostolicae sedis legato, salutem et apostolicam benedictionem.

Scimus quidem zelum Dei vos habere, quem tamen, salva charitate condire debetis, ut nihil indiscrete, sed omnia rationabiliter, et secundum Deum agere valeatis. Wurtzeburgensis quippe Ecclesiae designatus episcopus, se a vobis contra justitiam gravari et praejudicium sustinere querelas nobis deposuit, quod ipsum neque accusatoribus, neque testibus legitimis convictum, neque sponte confessum, neque canonice examinatum, tanquam Ecclesiae invasorem, in qua se electum asseverat, et Simoniacum pronuntiatum, communione ecclesiastica privaveritis. Quod si ita est, fraternitatem vestram a canonicis regulis divinitus inspiratis liquido constat deviasse. Ait igitur sacra canonum auctoritas adimi episcopo episcopatum non debere, antequam causae ejus exitus appareat. Item ex epistola papae scripta Anastasio, et caeteris episcopis in Alexandrina synodo congregatis: « De judiciis episcoporum, unde nos consuluistis, diversas a Patribus regulas invenimus constitutas. Quidam egitir ad repellenda impetitorum machinamenta, et suas praeparandas responsiones, et testes confirmandos, et concilia episcoporum quaerenda, annum et VI menses mandaverunt concedi: quidam autem annum, in quo plurimi concordant. » Minus vero quam VI menses non reperi, quoniam haec laicis indulta sunt, quanto magis sacerdotibus? Induciae namque non sub angusto tempore, sed sub longo spatio concedendae sunt, ut accusati se praeparare atque contra insidiatores pleniter se munire valeant. Judices autem et accusatores tales esse debent, qui omni careant suspicione, et ex charitatis radice suam desiderent sententiam promere.
LV.  Ad Petrum Cluniacensem abbatem.--De Pontii invasoris obitu et sepultura.   (Anno 1127.) [MANSI,  Concil,  XXI, 321.]
Author: Honorius II

HONORIUS episcopus, servus servorum Dei, dilecto filio PETRO Cluniacensi abbati, salutem et apostolicam benedictionem.

Praeterito mense Decembri Pontius viam universae carnis ingressus est. Qui quamvis de malis Cluniaco illatis saepe commonitus poenitentiam agere noluerit, nos tamen pro reverentia ejusdem monasterii, cujus monachus fuerat, eum honeste sepeliri fecimus. Data Laterani.
LVII.  Episcopis, abbatibus, baronibus,  etc.,  per Angliam. constitutis significat se Guillelmo archiepiscopo Cantuariensi legationem Angliae Scotiaeque commisisse.   (Anno 1127, Jan. 25.) [WHARTON,  Anglia sacra,  I, 729.]
Author: Honorius II

HONORIUS episcopus, servus servorum Dei, dilectis fratribus et filiis episcopis, abbatibus, baronibus, et caeteris clericis et laicis per Angliam et Scotiam constitutis, salutem et apostolicam benedictionem.

Sponsa Christi sacrosancta Ecclesia, in firmamento apostolicae fidei radicata, tanquam devota mater et propitia, consuevit mitibus et humilibus filiis vitae pabula ministrare, tam iis qui longe positi sunt quam iis qui prope. Propinqui siquidem per exhibitam sibi nostrae personae praesentiam, longinqui vero per legatorum nostrorum ministerium visitantur. Cum igitur vos tanquam unicos et speciales B. Petri filios fore cognoscimus, charissimo fratri nostro Guillelmo Cant. archiepiscopo in Anglia et Scotia vices nostras commisimus, quatenus constitutis illic a nobis apostolicae sedis legatus charitatis vestrae fretus auxilio, ad honorem Dei et S. Romanae Ecclesiae, et animarum vestrarum salutem, corrigenda corrigere, et firmanda valeat, operante Domino, confirmare. Quapropter universitati vestrae mandando praecipimus, ut ei sicut legato nostro humiliter obedire, et cum ab eo invitati pro Ecclesiarum statu et Christianae religionis incremento fueritis, ad ejus vocationem unanimiter convenire, et synodales cum eo studeatis celebrare conventus. Dat. Laterani VIII Kal. Februarii.
LXI.  Ad Ottonem Halberstadensem episcopum.   (Anno 1127, Oct. 18.) [MANSI,  Concil.,  XXI, 477.]
Author: Honorius II

HONORIUS episcopus, servus servorum Dei, venerabili fratri OTTONI Halberstadensium episcopo, salutem et apostolicam benedictionem.

Gravis ad nos de persona tua querela pervenit. Accepimus igitur quod Halberstadensem episcopatum per violentiam laicalem, et quod detestabilius est, per Simoniacam haeresim occupasti: quantum autem flagitiosam istam pestem simoniacae haereseos sancta Dei Ecclesia abhorreat, Petrus apostolus in principio nascentis Ecclesiae manifestat, qui Simonem Spiritum sanctum vendere volentem cum sua pecunia condemnavit. Si ergo hujus sceleris te reum esse cognoscis, satius est ut cedas, et delictum tuum punias in hac vita per poenitentiam, quam ante oculos districti judicis judicandus appareas. Datum B. X Kal. Novemb.
LXII.  Canonicorum Faventinorum bona confirmat.   (Anno 1128, April. 4.) [UGHELLI,  Italia sacra,  II, 494.]
Author: Honorius II

HONORIUS episcopus, servus servorum Dei, dilectis filiis Faventinae Ecclesiae canonicis, salutem et apostolicam benedictionem.

Pastoralis officii nos pia sollicitudo constringit apostolicae sedis tutelam postulantibus, et protectionis suffragia impertiri. Proinde vestris, dilectissimi in Christo filii Ecclesiae Faventinae canonici, petitionibus annuentes, tam vos ipsos quam et omnia vestra bona in B. Petri et nostram tutelam suscipimus, atque praesentis privilegii pagina communimus. Statuimus enim, ut bona omnia, quae in praesentiarum cujuspiam largitione personae habetis, vel in futurum quocunque modo divinis, et humanis legibus cognito poteritis adipisci, firma vobis, et illibata permaneant. Decernimus ergo, ut nullus unquam archiepiscopus, episcopus, dux, marchio, comes, vicecomes, castaldio, aut alia quaelibet magna, vel parva, cujuscunque ordinis, aut dignitatis persona, vos, seu omnia, quae habetis, audeat perturbare, aut auferre, vel ablatas retinere, minuere, seu quibuslibet vexationibus fatigare, sed omnia integra conserventur, eorum pro quorum sustentatione, ac gubernatione concessa sunt, usibus profutura. Si quando autem ab aliqua praedictarum personarum vos senseritis occasione qualibet praegravari, tunc vobis liceat sedem apostolicam libere appellare. Si qua igitur ecclesiastica saecularisve persona hanc nostrae constitutionis paginam sciens contra eam temere venire tentaverit, secundo tertiove commonita, si non satisfactione congrua emendaverit, officii atque ordinis sui dignitate careat, reamque se divino judicio existere de perpetrata iniquitate cognoscat. Qui vero custos et observator exstiterit, apostolicae benedictionis gratia repleatur, et aeternae felicitatis praemio glorietur. Amen, amen, amen. Ego Honorius catholicae et Ecclesiae episcopus subscr. Datum Laterani per manum Aimerici S. R. sedis, et universalis curiae cancellarii pridie Non. Aprilis, indictione sexta, Incarnationis Dominicae anno 1128, pontificatus D. Honorii papae II.
LXIV.  Dioecesis Mutinensis fines et Ecclesiae possessiones, petente Dodone episcopo, confirmat   (Anno 1128, April. 27.)  [TIRABOSCHI,  Memorie storiche Modenesi,  Modena 1793, 4º, II, 99.] LXV.  Ad Matthoeum Albanensem episcopum, apostolicae sedis legatum.--Pro monasterio Luxoviensi, ut ablata eis a Divionensibus monachis restituantur.   (Anno 1128, Maii 4.) [D. BOUQUET,  Recueil  XV, 266]
Author: Honorius II
Date:  [ATTHAEO]

HONORIUS episcopus, servus servorum Dei, venerabili fratri M Albano episcopo, apostolicae sedis legato, salutem et apostolicam benedictionem.

Animadvertat fraternitatis tuae discretio quoniam Luxoviense monasterium, Divionensibus hoc facientibus monachis a praedecessorum nostrorum temporibus, Urbani videlicet et Paschalis apostolicorum virorum, multis est, prout accepimus, oppressionibus fatigatum. Ipse vero felicissimae memoriae papa Paschalis, ut Divionenses Luxoviensibus ablata redderent, per apostolica scripta mandavit. Caeterum hoc nondum effectui mancipatum est. Experientiae igitur tuae mandamus, ut causa diligenter cognita juxta beatae recordationis papae Paschalis tenorem, salva Divionensis monasterii justitia si quam habet Luxoviense monasterium investias. Caeterum Divionenses, ut suam valeant habere justitiam, evocatis Luxoviensibus, proxima B. Mariae Purificatione nostro se conspectui repraesentent Data Laterani IV Nonas Maii.
LXVII.  Ad episcopos provinciae Turonensis, ut observent statuta concilii Namnetensis.   (Anno 1128, Maii 20.) [MANSI,  Concil.  XXI, 354.] ,
Author: Honorius II
Date:  [ al. additur in aspectu synodi]

HONORIUS episcopus, servus servorum Dei, venerabilibus fratribus Turonensis metropolis suffraganeis episcopis, salutem et apostolicam benedictionem.

Charissimus frater noster Hildebertus, Turonensis episcopus, sicut bonus pastor pro grege suo vigilans, evocatis fratribus et aliis religiosis viris, quemadmodum ex suarum litterarum inspectione cognovimus, in Namnetensi civitate de more metropolitico concilium celebravit. Ibique de incestis nuptiis, et de spuriis sacerdotum filiis, et de his qui quasi haereditaria successione, ecclesiastica petebant beneficia, et de aliis diligenter pertractans, corrigenda correxit, et statuenda constituit. Universitati ergo vestrae mandamus quatenus ea quae ab ipso juxta sanctorum Patrum decreta ibi ad honorem Domini et salutem populi statuta esse noscuntur, irrefragabiliter observetis. Sicut enim in humani compage corporis membra famulantur et obediunt capiti, tanquam supremo provisori, ut sic persona servetur incolumis, ita fidelium mentes, unius effectae voluntatis, pro custodienda unitate fidei et statu Ecclesiae suis debent humiliter parere praelatis. Ad haec pravas illas consuetudines a comite Britanniae clarissimo in manu praefati-archiepiscopi refutatas, quarum una fuit quod maritis, vel uxoribus decedentibus, bona eorum mobilia a potestate saeculari diripiebantur; altera, qua illis qui naufragium evaserant, etiam quae in portu postmodum inventa erant auferebantur, damnamus, et ne quis eas futuris temporibus renovare praesumat, auctoritate apostolica interdicimus. Iniquum enim censemus esse ut quem divinae clementiae magnitudo a saevientis pelagi voracitate exuit, hominum saeva rapacitas audeat spoliare. Piorum namque imperatorum emanavit auctoritas, ut etiam earum rerum quae in tempestate maris levandae navis causa ejiciuntur, non amittatur dominium. Non enim eas aliquis eo animo abjicit quod habere nolit, sed quo periculum effugere possit, et qui res ipsas lucrandi animo abstulerit, furtum committit. Datum Laterani XIII Kal. Junii.
LXVIII.  Ad Balduinum Hierosolymorum regem.   (Anno 1128, Maii 29.) [Eug. de ROZIÈRE,  Cartulaire du Saint-Sépulcre de Jérusalem,  Paris 1849, 4º, p. 17.]
Author: Honorius II

HONORIUS episcopus, servus servorum Dei, charissimo in Christo filio BALDUINO, illustri Jerosolymorum regi, salutem et apostolicam benedictionem.

Laudes et gratiarum actiones auctori omnium bonorum Domino persolvimus, qui te ex admirabili ordinatione suae providentiae regem Jerosolymitanum constituit. Referentibus siquidem fratribus nostris Guillelmo, Tyrensi archiepiscopo, et Rogerio, Ramensi episcopo, sapientibus viris atque discretis nobilitatis tuae legatis, accepimus te et cultorem esse justitiae et religionis amatorem; unde magna cordi nostro est innata laetitia. His autem duabus subnixus virtutibus, quae a praedecessoribus tuis, gloriosis viris duce Godofredo et rege Balduino, per sudores bellicos parta sunt in pace regali prudentia retines, et multa alia praestita tibi de coelo victoria per plurimas fatigationes viriliter acquisisti. Multa namque mortis subeundo pericula, amaritudinem vulnerum et saevientium paganorum tetros carceres, serviles etiam catenas pro Christi nomine, qui, cum sit aequalis Patri, formam servi accepit, sustinuisti. Tu ergo, jactata spe tua in Domino atque fiducia, cui nullus inremuneratus servivit, in bono proposito humiliter persevera. Nos vero, qui in cathedra beati Petri sedemus, licet indigni, personam tuam vera in Domino charitate diligimus, et regnum Jerosolymitanum cum dignitate a praedecessore nostro felicis memoriae, papa Paschali, antecessori tuo, regi Balduino, atque Jerosolymitanae Ecclesiae justae discretionis moderamine tandem concessa apostolica tibi auctoritate concedimus. Praecipimus quatenus honor debitus Jerosolymitani regni et Ecclesiae integer conservetur. Ad haec charissimum filium nostrum Fulconem, Andegavensem comitem, strenuum quidem et sapientem virum, qui, postposito baronum suorum et innumeri populi dominio atque relicta copiosa terrae propriae ubertate, Deo et tibi servire decrevit, prudentiae tuae attentius commendamus. Datum Laterani, IV Kalendas Junii.
LXIX.  Ad Tyrios.--Significat se Willelmum Tyri archiepiscopum lectum, et a patriarcha Hierosolymitano consecratum, pallio donasse.   (Anno 1128.) [MANSI,  Concil.,  XXI, 321.]
Author: Honorius II

HONORIUS episcopus, servus servorum Dei, venerabilibus fratribus suffraganeis episcopis, clero et populo Tyri, salutem et apostolicam benedictionem.

Venientem ad nos charissimum fratrem nostrum Willelmum archiepiscopum vestrum debita charitate recepimus: et quem canonice electum, et a venerabili fratre nostro Guarimundo Hierosolymitano patriarcha consecratum accepimus, pallii dignitate, plenitudine videlicet pontificalis officii, decoravimus. Quia vero de persona sua maximum fructum matri Ecclesiae vestrae Tyri, divina suffragante misericordia, credimus proventurum, ipsum cum gratia sedis apostolicae et nostrarum litterarum prosecutione ad vos duximus remittendum. Universitati ergo vestrae mandando praecipimus quatenus eum benigne recipiatis, et tanquam proprio metropolitano, et animarum vestrarum episcopo, subjectionem, obedientiam, et reverentiam humiliter deferatis.
LXX.  Ad Guaremundum Hierosolymitanum archiepiscopum --Ejusdem argumenti.   (Anno 1128.) [Mansi,  ibid.  ]
Author: Honorius II

HONORIUS episcopus, servus servorum Dei, venerabili fratri GUARIMUNDO Hierosolymitano patriarchae, salutem et apostolicam benedictionem.

Susceptis fraternitatis tuae litteris, fratrem nostrum Willelmum, quem in Ecclesia Tyri consecrasti archiepiscopum, benigne suscepimus: et eum dignitate pallii, plenitudine videlicet pontificalis officii, decoravimus. Suffraganeis etiam ecclesiae suae praecepimus, quatenus ei tanquam proprio metropolitano subjectionem et obedientiam deferant. Data in territorio Barensi, octavo Idus Julii.
LXXI.  Bernardo, patriarchae Antiocheno, per Egidium episcopum Tusculanum, apostolicae sedis legatum, praecipit ut Ecclesiae Tyriae restituat quos detineat suffraganeos.   (Anno 1128. Fragmentum.) (WILLELM.  Tirensis,  l. XIII, c. 23.]
Author: Honorius II

. . . . Unde per apostolica scripta et venerabilem fratrem nostrum Egidium, Tusculanum episcopum, apostolicae sedis legatum, tibi mandamus quatenus suffraganeos Tyrensis Ecclesiae sibi restituas; quod nisi infra quadraginta dies post earum inspectionem litterarum, quas ad eos direximus, debitam ei subjectionem exhibuerint, nos ex tunc eos ab officio episcopi suspendimus.
LXXIV.  Ad Alexandrum episcopum et clerum Leodiensem.-- Damnat summus pontifex pravam consuetudinem exigendi pecunias ab his aui recipiuntur in canonicos.   (Anno 1128, Nov. 7.) [D' ACHERY,  Spicileg.,  t. III, p. 479.]
Author: Honorius II

HONORIUS episcopus, servus servorum Dei, ALEXANDRO episcopo et clero Leodiensi, salutem et apostolicam benedictionem,

Relatione fratrum vestrorum ad nos venientium comperimus hanc in vestra Leodiensi Ecclesia detestabilem ex antiquo fieri consuetudinem, ut quicunque ibi canonicus fieri voluerit, oporteat eum praepositio et decano determinatam pecuniam exhibere, et hoc de investituris ecclesiarum et altarium archidiaconos et decanos facere accepimus. Scriptum est in Evangelio quia Dominus noster vendentes et ementes ejecit de templo. Ideoque per praesentia scripta firmiter praecipiendo mandamus, quatenus tam prava consuetudo de caetero apud vos nullatenus conservetur, sed modis omnibus annihiletur. Quod si quis deinceps praesumpserit agere, nos et dantem et accipientem jubemus locum in Ecclesia ulterius non habere. Datum Laterani VII Id. Novemb.
LXXV.  Clerum, consules et populum Pistoriensem hortatur ut Il[deprando] episcopo ad ecclesiam B. Petro construendam pecuniam tribuant.   (Intra 1125-1129, Mart. 29.) [BALUZ.,  Miscell.  ed. Luc., IV, 588.]
Author: Honorius II

HONORIUS episcopus, servus servorum Dei, dilectis filiis clero, consulibus et populo Pistoriensi, salutem et apostolicam benedictionem.

Venerabilis frater noster II, episcopus vester, amore religionis quamdam ecclesiam, prout acceptimus, ad honorem Dei et B. Petri juxta Pistoriensem civitatem construxit, ibique religiosos viros qui divinis mancipentur famulatibus, dicitur statuisse. Ut ergo votum et religiosum desiderium pastoris et episcopi vestri integre compleatur, universitati vestrae rogando mandamus quatenus de facultatibus vobis a Deo commissis ad tam salubre opus perficiendum, opem et consilium charitativo studio praebeatis, ut tam sacrificiorum quam orationum, quae ibi ante conspectum divinum fundentur, participes cum Propheta psallere valeatis: Domine, dilexi decorem domus tuae, et locum habitationis gloriae tuae; et cum eodem immortalitatis praemio coronari. Datum Lateran. IV. Kal. Aprilis.
LXXVI.  Ad Ludovicum VI Francorum regem.--Henricum regis filium clericum in suam protectionem suscipit.   (Intra 1125-1128, Mart. 31.) [MANSI,  Concil.,  XXI, 322.]
Author: Honorius II

HONORIUS episcopus, servus servorum Dei, charissimo in Christo filio LUDOVICO illustri et glorioso Francorum regi, salutem et apostolicam benedictionem.

Internae charitatis dilectio, qua personam tuam paternae affectionis visceribus amplexamur, aures nostras ad admittendas tuas petitiones inclinat. Amor enim et piae reverentia devotionis, quam B. Petro et S. R. E. defers, ut ad tuam et regni tui utilitatem intendamus, hortatur. Tuum itaque filium Henricum, quem divinis mancipare vovisti servitiis, et in B. Petri, et in nostram protectionem suscipimus. Ipsum igitur tanquam specialem sedis apostolicae filium, et bona quae vel regia tua liberalitate, vel aliis modis divina praestante gratia poterit adipisci, auctoritatis nostrae robore communimus: nullique hominum fas sit personam suam et bona ejus temere perturbare: sed omnia quieta ei et libera sub B. Petri et R. E. patrocinio conserventur. Si quis autem hujus nostrae confirmationis temerator exstiterit, nisi congrua satisfactione correxerit, animadversione sedis apostolicae feriatur. Datum Laterani pridie Kalendas Aprilis.
LXXVII.  Ad Odalricum Constantiensem episcopum.--Monet ut hortetur Rodolphum comitem de Lenzburg, ut a vexatione monasterii Rhenaugiensis desistat.   (Intra 1125-1129, April. 7.) [HERGOTT,  Genealogia diplomatica augustae gentis Habsburgicae.  Viennae Austriae 1737, t. II, 1 42.]
Author: Honorius II

HONORIUS episcopus, servus servorum Dei, venerabili fratri ODALRICO episcopo Constantiensi salutem et apostolicam benedictionem.

Quemadmodum cultores justitiae, et religionis amatores, sunt verae charitatis brachiis amplexandi, ita raptores et persecutores Ecclesiae Dei dignis sunt animadversionibus coercendi. Ea propter strenuitati tuae mandamus ut Rodulphum comitem de Lenzburg diligenter admoneas, et quatenus ab infestatione monasterii Renaugiae desistat, et in antiqua et concessa sibi libertate omnino dimittat. Quod si tuis admonitionibus parere contempserit, debitam de eo justitiam facias. Datae Lateranis VII Idus Aprilis.